### Beslutning

Anbefales.

Noah Hermansen (Frit Borgerligt Fælleskab) stemte imod med bemærkning om at det ikke giver en reel CO2 besparelse.

### Sagsfremstilling

## Resume og sagens baggrund

Der skal tages stilling til, om Kalundborg Kommune på et principielt niveau bakker op om forberedelse og udvikling af et projekt om CO2-fangst på ARGO's kraftvarmeværk med henblik på at give ARGO mulighed for at søge statslige støttemidler i 2025. Et endeligt beslutningsoplæg vil forelægges Kommunalbestyrelsen, inden der skal foretages en bindende investeringsbeslutning.

## Indstillinger

Direktøren indstiller, at:

1. Kommunalbestyrelsen tilkendegiver en principiel opbakning til forberedelse og udvikling af projekt om CO2-fangst på ARGO's kraftvarmeværk med henblik på at give ARGO mulighed for at søge statslige støttemidler i 2025.
2. Kommunalbestyrelsen forelægges endeligt beslutningsoplæg, inden der træffes bindende investeringsbeslutning.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Beslutningstema

I ARGO's ejerstrategi fremgår etablering af CO2-fangst på [adresse] som en mulig klimaindsats. Etablering af CO2-fangst indebærer en investering af en meget betragtelig størrelse. Projektet kan kun realiseres ved statslig støtte. Staten udbyder støttemidler (en pulje på godt 28 mia. kr. i alt) i 2025, som det vurderes, at ARGO vil have muligheder for at få andel i.

Sagen forelægges Kommunalbestyrelsen nu, idet arbejdet med at forme og forberede projektet intensiveres, med henblik på at ARGO kan søge statslig støtte. Der skal derfor tages stilling til, om Kalundborg Kommune på et principielt niveau kan bakke op om forberedelse og udvikling af projektet med henblik på at søge statslige støttemidler. Der skal ikke tages stilling til investeringsbeslutninger på nuværende tidspunkt, og Kommunalbestyrelsen forelægges et endeligt beslutningsoplæg, inden der foretages bindende investeringsbeslutning.

ARGO's ejerkommuner har i processen indtil videre stillet en række spørgsmål, som så vidt muligt på projektets nuværende stade søges besvaret i nærværende sag med bilag. En oversigt over spørgsmål og svar kan ses i Bilag 3 (Spørgsmål og svar fra ejerkommunerne),som opdateres løbende*.* Den videre konkretisering af projektet vil give grundlag for fortsat drøftelse og besvarelse af spørgsmål fra ejerkommunerne.

Da udvikling af et CO2-fangstprojekt foregår i et stærkt konkurrencepræget marked, er konkrete oplysninger om nøgletal, økonomi, finansiering med videre af hensyn til ARGO's forhandlingsposition oplyst i et lukket bilag til nærværende sag (Bilag 2 – Økonomi ved etablering af CO2-fangstanlæg).

Baggrund og status for ARGO og affaldssektoren

Affaldssektoren er underlagt betydelige ændringer i rammevilkårene i disse år. Centralt står krav om aktieselskabsgørelse af affaldsenergianlæg og konkurrenceudsættelse af behandlingen af restaffald til energiudnyttelse. ARGO har forberedt sig til de nye rammevilkår i samarbejde med ejerkommunerne igennem 2023 og 2024, og ARGO's affaldsenergianlæg bliver i december 2024 udskilt i et selvstændigt aktieselskab, ARGO Affaldsenergi A/S.

Økonomien i ARGO Affaldsenergi A/S vurderes robust (se Bilag 2 om økonomi, tabel 1), og ARGO vurderer, at selskabet er rustet til den kommende konkurrence med konkurrencedygtige priser i det kommende affaldsmarked (se Bilag 1 – Status på affaldssektoren og ARGO's konkurrencedygtighed). Samtidig vurderes der ikke længere overkapacitet på markedet for affaldsforbrænding i [adresse]. Nedbringelse af kapacitet for affaldsforbrændingsanlæg var ellers et væsentligt grundlag for de politiske aftaler bag affaldssektorens ændrede rammevilkår, men nye affaldsprognoser fra Miljøstyrelsen peger ikke længere på overkapacitet i [adresse] (se Bilag 1).

ARGO ejes af ni kommuner på [adresse], og Kalundborg Kommunes ejerandel af selskabet udgør 5,7 % (se Bilag 2 om økonomi, tabel 4).

Overvejelser om etablering af CO2-fangst på [adresse]

ARGO har en ejerstrategi vedtaget i selskabets ni ejerkommuner i efteråret 2022. ARGO's foreløbige arbejde med CO2-fangst har ophæng i ejerstrategien, der blandt andet fastslår, at *”**ARGO kan spille en vigtig rolle ift. realiseringen af målet om en klimaneutral affaldssektor gennem fokus på bl.a. cirkulær affaldshåndtering, energieffektiviseringer, CO2-fangst og bæredygtig tilgang til import og eksport af affald”.* Af selskabets egen strategi, vedtaget af ARGO's bestyrelse i 2022, fremgår også, *at "ARGO skal arbejde for etablering af CO2-fangst på kraftvarmeværket senest i 2030".* Projektet og processen har været drøftet i løbet af 2022, 2023 og 2024 i ARGO's ejerudvalg (direktører og chefer fra ejerkommunerne) og ARGO's bestyrelse samt på to borgmestermøder i ARGO's ejerkreds den 8. oktober og den 18. november 2024.

Formålet med et CO2-fangstanlæg er flerdelt:

1. For det første bidrager et CO2-fangstanlæg til væsentlige CO2-reduktioner. ARGO's kraftvarmeværk udleder årligt cirka 350.000 ton CO2, svarende til cirka 0,5 % af [adresse] samlede CO2-udledning. Til sammenligning udledes der i hele Kalundborg Kommune som område cirka 838.000 ton CO2 eq årligt. Fangst og lagring af ARGO's CO2 vil derfor udgøre en væsentlig klimaindsats både lokalt og nationalt.
2. For det andet vil etablering af CO2-fangst være med til at sikre konkurrencedygtighed for det kommende ARGO Affaldsenergi A/S. På det kommende kommercielle marked for affald forventes det, at kunderne over tid vil stille krav om klimaneutral affaldsbehandling. Flertallet af ARGO's kommende konkurrenter (andre affaldsenergiselskaber) forbereder på tilsvarende vis CO2-fangstprojekter. ARGO's kraftvarmeværk er som udgangspunkt velegnet til CO2-fangst i kraft af størrelsen (landets tredjestørste), anlæggets restlevetid og opkobling til et større fjernvarmenet, som kan aftage den overskudsvarme, som dannes ved fangst af CO2. Etablering af CO2-fangst vil derfor kunne øge værdien af ARGO Affaldsenergi A/S.

Dette vil have betydning, hvis det på et senere tidspunkt besluttes at frasælge en andel af ARGO Affaldsenergi A/S, hvilket kan tilføre selskabet kapital og reducere den risiko, som ejerkommunerne i dag bærer i kraft af ejerskabet af ARGO.

I det scenarie, hvor der ikke etableres CO2-fangst hos ARGO, vil ARGO Affaldsenergi A/S som udgangspunkt stå dårligere på det kommercielle marked for affald end de konkurrenter, som etablerer CO2-fangst. Årsagen er, at det forventes, at kunderne/markedet vil foretrække en klimaneutral affaldsbehandling, når dette bliver muligt. Det forventes ligeledes, at selskabets værdi uden CO2-fangst kan påvirkes i negativ retning i en eventuel salgssituation. ARGO's ejerkommuner har besluttet senest i 2027 at tage stilling til et eventuelt salg (ifølge loven må der sælges op til 49 % af affaldsenergiselskabet), og flere kapitalfonde har allerede vist interesse.

Statslig støtte og økonomi i CO2-fangst

Etablering af CO2-fangst på ARGO's affaldsenergianlæg indebærer en investering af en meget betragtelig størrelse (se Bilag 2 om økonomi, tabel 2), og det er på nuværende tidspunkt ikke muligt at etablere en positiv projektøkonomi uden statslig støtte.

Et bredt flertal i Folketinget har afsat i alt cirka 38 mia. kr. i støtte til fangst og lagring af CO2. De statslige støttemidler udbydes i flere runder. Ørsted A/S vandt den første udbudsrunde af støttemidler i 2023, og staten udbyder de resterende 28 mia. kr. (fordelt over 15 år) i én samlet runde i 2025.

ARGO's CO2-fangstprojekt kan kun realiseres, hvis det hænger sammen økonomisk for ARGO (positiv businesscase). Hvis der ikke bevilliges det fulde ansøgte støttebeløb fra staten, hænger projektet ikke sammen økonomisk, og i så fald er det ikke muligt at realisere projektet på nuværende tidspunkt.

Ifølge planen skal de selskaber, som ønsker at konkurrere om støttemidlerne, søge prækvalifikation i marts 2025, og der er frist for foreløbigt bud i august 2025 samt frist for endeligt bud ultimo 2025. Staten har ikke afsat yderligere støttemidler til CO2-fangst. Hvis ARGO skal etablere CO2-fangst på denne side af 2030, kræver det derfor, at ARGO søger om og får tildelt støttemidler i udbudsrunden i 2025.

En uddybning af økonomien i ARGO's affaldsenergianlæg og CO2-fangstprojektet fremgår af Bilag 2, tabel 1, 2 og 3, med tekst.

Forpligtelser og risici for ejerkommunerne

Etablering af CO2-fangst indebærer en række risici, som skal afdækkes i den videre udvikling af projektet. Risikoen i projektet afhænger i høj grad af forhandlinger med kommende partnere i projektet. Det gælder både en ny joint-venture-partner, banker og andre finansieringsinstitutter, lageroperatører med videre. Derfor kan risici for ejerkommunerne ikke opgøres konkret på nuværende tidspunkt, men ARGO's bestyrelse har besluttet en række principper og pejlemærker for projektets økonomi og finansiering samt for de kommende forhandlinger med mulige partnere, hvor den økonomiske risiko for ejerkommunerne minimeres (se Bilag 2).

Det forudsættes, at der indskydes kapital (egenkapital) i et kommende CO2-fangstselskab. Kapitalindskuddet vil komme fra det kommende ARGO Affaldsenergi A/S samt en ny joint-venture-partner og ikke ARGO's ejerkommuner (se Bilag 2, tabel 2). Denne kapital vil blive forrentet, hvilket vil være en økonomisk gevinst for ARGO. I værste fald kan kapitalindskuddet være helt eller delvist tabt, hvis CO2-fangstselskabet i løbet af driftsperioden måtte blive nødlidende. Kapitalindskuddet fra ARGO vil dog være af en størrelse, der ikke sætter ARGO's nuværende fornuftige økonomi over styr.

Der forelægges et endeligt beslutningsoplæg for ARGO's ejerkommuner i 2025, hvor projektets risici foldes ud og præciseres. ARGO's ejerkommuner har stillet kommunal lånegaranti for ARGO's langfristede lån. Derfor vil der i en skitsering af risici være fokus på både direkte risici i et kommende CO2-fangstselskab og indirekte risici i det kommende ARGO Affaldsenergi A/S.

Flere kommuner har rejst spørgsmålet, om det vil være muligt som ejerkommune at stå udenfor projektet. Med vedtagelse af lov om CO2-fangst, som blev fremsat i Folketinget den 6. november 2024, vil et CO2-fangstprojekt være at anse som en forsyningsaktivitet til varetagelse sammen med affaldsenergiaktiviteten, som er kompetenceoverdraget til ARGO. Det er vurderingen, at en så væsentlig beslutning som gennemførelse af et CO2-fangstprojekt må forudsætte, at der opnås enighed blandt ejerkommunerne.

Projektets status

Afgivelse af et kvalificeret bud på de statslige støttemidler kræver en betydelig indsats hos ARGO. Et bud på statslig støtte kræver et gennemarbejdet projekt og business case, hvor finansiering, juridisk grundlag, aftaler med samarbejdspartnere, teknisk løsning med mere er fastlagt. Et flertal i ARGO's bestyrelse har derfor besluttet at afsætte en betydelig økonomisk ramme til processuel, finansiel, juridisk og teknisk bistand til udvikling af projektet frem til det tidspunkt, hvor der kan søges statslig støtte til at realisere projektet (se Bilag 2, tabel 5 for præcisering af beløb og forventet disponering). Det skal understreges, at ARGO ikke går videre med projektet, hvis beregninger måtte vise, at den samlede økonomi i projektet (inklusive statslig støtte) ikke vurderes at løbe rundt.

Projektet er under tidspres, da staten har fremrykket udbuddet af støttemidler i forhold til tidligere udmeldinger. ARGO vurderer det muligt at aflevere et kvalificeret bud til staten indenfor fristen, men det kræver en dedikeret indsats i ARGO's bestyrelse og administration og opbakning fra ARGO's ejere.

Videre proces

Under forudsætning af opbakning fra ejerkommunerne forbereder ARGO at ansøge om prækvalifikation til den statslige støttepulje i marts 2025. Hvis der opnås prækvalifikation, forberedes et foreløbigt bud i august 2025 og et endeligt bud på de statslige støttemidler ultimo 2025. Der forelægges særskilt sag med beslutningsoplæg i første halvdel af 2025 i alle ARGO's ejerkommuner inden bindende investeringsbeslutning. Den videre konkretisering af projektet vil give grundlag for fortsat drøftelse og besvarelse af spørgsmål fra ejerkommunerne.

Miljømæssige konsekvenser

Et CO2-fangstanlæg hos ARGO kan fange op til 350.000 ton CO2 om året. Det svarer til cirka 0,5 % af [adresse] CO2-udledning.

## Økonomiske konsekvenser

På nuværende tidspunkt afsætter ARGO en anlægsbevilling til forberedelse og udvikling af CO2-fangstprojektet frem mod det tidspunkt, hvor der kan søges statslig støtte, og midlerne tages af selskabets egenkapital. Dette har ingen betydning for kommunens økonomi.